khistorydata/jeongjo-sjw-relations huggingface dataset:
정조 8년 · 목
敎曰。近以支勅。畿內民邑必多受困。取見都監及戶曹分定記。膠守前例。初無闊狹變通之事。是豈當初申飭之本意。館伴及迎接都監堂上推考。已捧之本物。雖難一一還退。許多物種捧納之時。豈無索賂捉縱之弊。儺禮都監所屬處。令館伴及都監堂上。一邊査問。一邊廉探。如有所犯草記。仍以此意令廟堂嚴飭畿伯處。都監下屬作弊之事。道伯決無不聞不知之理。一從所聞知者狀聞。萬一以無乎登聞。此等道伯。何恤迎送。當別樣處分。以謝畿民。幷以此意嚴飭。其中別雌牛名色。例於宴禮擧行。必當停免。而今番之一例分定。已欠照察。幷與掌殺牛及乳牛。凡係牛畜名色。一幷除之。勿爲進排事。令廟堂郞爲分付。又如生蒜薏苡等微細物種。自京販貿。固非難事。亦必升升合合。分定列邑。尤是不察。事近屑越。雖不一一提敎。似此名色。幷勿進排事。亦爲分付。戶判從重推考。○迎接都監啓言。儺禮廳所屬。捉致査問。則渠等雖以計程遠近。量木大小。論定捧價爲言。而如是之際。操縱之弊。不言可知。前邊首卓文漢等。雖以他罪發配。而新邊首姜世珍等。照法重勘。臣等矇不檢察之罪。於是益著。惶恐待罪。敎以。卿等初不各別申論之本意。今於査問命下之後。始有此摘發之擧。使無識下賤。反啓稱冤之心。卿等事果何如也。到今事露之後。但請待罪。尤不成說。卿等姑先推考。卿等旣不致察。下屬何論。幷勿問。至於前邊首兩漢所爲。節節痛駭。令各該配所道道臣。卓文漢金珍彬等稱名漢。更加決杖發配。如已發配。待侤限。捉來擧行事分付。其餘各人等。幷放送。
정조 8년 · 강
命勅行入京日子。遠接使箕伯宣力狀聞。
정조 8년 · 목
因禮曹勅行人京日子推擇草記。敎以。十一日十二日太遠。非可論。如以初一日難以入京。則必以初三日完定。勅行渡江。無論十九日與二十日。趁此初三日入京。似非難事。遠接使若不一依朝令。善爲周章。安用此等儐臣。以此意卽令都監騎撥。星火行會。渡江前。別定行中譯官。入送鳳城或栅門。各別周旋。仍令箕伯入送譯官處。齎送灣銀。從便宣力。擧行形止及入京日子。陸續狀聞事。一體分付。
정조 8년 · 강
命勅使差送。冬至使赴宴回咨撰出。轉致盛京。
정조 8년 · 목
承文院啓言。盛京禮部又以勅使差送。冬至使許赴千叟宴兩件事。咨文出來矣。雖已回咨於北京禮部。而今此咨文。亦不可無答。撰出回咨。定禁撥下送灣齋。使之傳給鳳城將。請轉致盛京。允之。
정조 8년 · 강
命勅使外。諸使行宴床茶啖除之。
정조 8년 · 목
敎曰。勅使外。自弘濟院。大臣承旨中使遠接使監司問禮官都事等諸般使行宴床及茶啖。一幷除之事。分付都監。卽爲行會于三道監司及開城留處。
정조 8년 · 강
命加抄啓文臣親試。待下敎爲之。
정조 8년 · 강
命時囚趙恒鎭等放。哨官李彦豊勿汰。
정조 8년 · 목
敎曰。日寒如此。時囚罪人趙恒鎭李書九放送。○因禁衛營犯夜哨官改差望筒。敎以。以犯夜事汰去。終涉法外。今番特爲勿汰。
정조 8년 · 강
命邊人兒弱勿捕。其外人依初下敎。棍治放送。
정조 8년 · 목
訓鍊都監啓言。邊人二名。又爲捉囚。而主事人旣已畢捉。兒弱譏捕請置之。敎以。似已畢捕。兒弱則勿論已捕者放送。未捕者勿捕。其外邊人等。依初下敎。過齋後開坐。分輕重。各別棍治放送。
정조 8년 · 강
行藥院入診于重熙堂。都提調徐命善。提調徐有隣。
정조 8년 · 목
請診也。○命善曰。夜來諸節若何。予曰。別無如減。而咳嗽太甚。不能善睡矣。
정조 8년 · 강
命進御藿香正氣散本方中。加便香附。擯揤 各一戔錢。一貼煎入。榻敎也。
정조 8년 · 강
大司諫李獻慶避嫌乞遞。賜批。
정조 8년 · 목
避嫌略曰。臣以署經之不卽擧行。有禁推之敎。泥首金吾。畢竟倖逭。帶職如舊。寧有是理。臣於見職。便同已遞。其何可仍冒臺次乎。請命遞斥。批以。依啓。
정조 8년 · 강
都承旨宋載經疏陳病狀乞遞。賜批調理行公。
정조 8년 · 강
命大提學越捧分揀。
정조 8년 · 강
命上京守令。今日內下送。
정조 8년 · 목
敎曰。糴政方殷。諸都道上京守令。皆令今日內下送後草記。聞畿邑守令。以支勅事上京云。勅行入京。將在來初。始令還官。趁期上來事。一體分付。
정조 8년 · 강
改差通川郡守李命杰。
정조 8년 · 목
吏曹以上京守令催促下送。而命杰母病危重。不得下去啓。敎以。李命杰改差。此時嶺東守令。不可不拔例別擇。見今糴政方殷。一日曠官可悶。懷保之政。尤屬急務。無論道內及他道守令。今日政。各別擇差。待明朝下送。
정조 8년 · 강
有政。吏曹參議黃昇源進。
정조 8년 · 목
敎曰。聞慶縣監。今日政差出。又敎曰。山淸縣監趙弘鎭。今日政內移。前縣監兪彦鏞。以部官承傳除拜之後。未免徑遞。仍任前職。民事方殷。仍令明日辭朝。○以李崇祜爲大司憲。李身晦爲司諫。李性吾爲掌令。朴長卨爲持平。張至顯爲正言。金履鏞爲副校理。李顯默爲修撰。金魯鎭爲刑曹判書。李命植爲工曹判書。李文源爲刑曹參判。尹蓍東爲左尹。金尙集爲右尹。金履素爲知經筵。趙弘鎭爲副修撰。金東鎭爲通川郡守。李昌圭爲聞慶縣監。○敎曰。聞慶縣監。明日辭朝。又敎曰。奏御文字。何等莫重。而仁陵君仍在望筒之休紙。背書入啓。大是不察。此猶不足。又以新望一單。混書入啓。寧有如許事體。況贊禮實預差啓下已久。右贊禮之代。今日又已改啓下。而今忽以鄭昌順爲實差。徐有寧爲預差擬入。而至於右贊禮望實差。不書姓名。預差則以閔鍾顯擬入。已啓下之洪良浩李獻慶。無端勿施。節節駭然。不可不査問處之。當該承旨爲先從重推考。政官緘辭從重推考。政廳進去郞廳汰去。
정조 8년 · 강
命曺晩昌穀數相左査治。補賑論賞施行。
정조 8년 · 목
因慶尙監司李秉模彦陽曺晩昌私賑穀數。査實狀啓。敎以。數爻略有相左。補賑固無違端。罪自罪功自功。不可以此掩彼。數爻相左之罪。令本道査治。補賑人論賞。參考前例施行事。自本司分付該廳擧行。
정조 8년 · 강
命松禾縣逃躱罪人李松年寬限補捉。
정조 8년 · 목
黃海監司洪秉纘狀啓。以爲松禾縣逃躱罪人李松年。限內又不得補捉。該縣監沈定鎭。令該府拿處。臣則惶恐待罪。敎以。幺麼一罪囚。寬限不得捉納。特軫迎送之弊。兼以支勅當前。又加寬限。使卽捉納。而又有此狀本。卿之不能申飭之失。在所難免。從重推考。及今勘罪。殊違當初軫念民邑之意。加定百日之限。期於補捉。又復過限。營將直以先罷後拿之意狀聞事回論。
정조 8년 · 강
命江華都試。依松都例設行。
정조 8년 · 목
因江拳留守嚴璹春秋都試。依松都例合試事狀啓。敎以。本府武士懸望之心。不可不慰悅。令廟堂。今日內草記稟處。○備邊司啓言。松都沁都均是保障。松都則幷設春秋。沁都則獨行一次。松都則都試後。有賞試射。沁都則無賞試射。有斑駁之歎。一應事例。往復松都。成節目啓下。明春爲始擧行事。請分付。允之。敎以。今年已行一次都試。則此屬之春等。而秋等則歲前設行。以慰軍校企待之情事分付。各項軍校吏奴等賞試射事目。亦令歲前修啓。待開春卽爲設行事。一體分付。
정조 8년 · 강
改差左捕將具明謙。右捕將禁軍別將趙圭鎭。
정조 8년 · 목
訓鍊都監以所囚邊人等。決棍出付儺禮廳啓。敎以。此後如有一毫作弊之端。摘發懲治之意。嚴飭儺禮都監。工役方張。而主管堂上。皆已置對。曠務可悶。儺禮堂上具明謙趙圭鎭。與捕將之任。爲先改差。其代令該曹卽爲差出。○敎曰。禁軍別將趙圭鎭爲先改差。前望單子入之。
정조 8년 · 강
飭宣傳官廳越薦之例。
정조 8년 · 목
敎曰。今番冊封慶科。武士入格。至於二千六百七十六人之多。而其中士夫閑良之在榜眼而家閥表表者。亦甚不少。見今薦月在卽。不可無別般申飭。取見該廳薦記都數。 肅廟丙辰萬科之後。至戊午十月越薦人數。至過百人。其後一百七年之間。更無百人越薦之事。今不可遽爾遵用。而 先朝御極以後五十年。薦法至嚴。少則一二人。多只是數十人。雖於庚寅以後越薦數。多亦不過三四十人。惟辛巳南行薦。爲五十五人。壬辰出身薦。爲五十人。且於 肅廟朝。有或取六十人以上之一二已例。以今番邦慶。行今番大比越薦之時。亦豈司膠守常例。不念慰悅之方乎。以此申飭宣傳官廳。雖以近例言之。九月十月。亦多越薦之例。今月內越薦事。亦爲分付。又敎曰。宣薦有命。行首宣傳官李潤彬改差。令該曹口傳擇差。
정조 8년 · 강
命儺禮諸具。待勅行渡江爲之。
정조 8년 · 목
敎曰。儺禮軒架曳出曳入之時。觀光人已易致蹂躪。雖以正日言之。曳索民人。亦不無紛踏致傷之慮。且考前例。曳全城外。非至一再。至於今番。多年不設之餘。此等弊端。尤所當念。曳出一款除之。迎勅前期數日。以軒架物種。從便輸至迎恩門。左右結棚。過迎勅後撤去。送勅旣無設棚之例云。今亦依此爲之。迎勅日前期設棚。則觀光人不必禁斷。幷以此意。令都監知悉。今番儺禮之設廳。卽遵封勅書來時舊例而已。勅使之許設與否姑未必。物力工役。只可措備。不必造成。俄聞都監言。事工將至三分二云。此亦有違當初下敎。所餘諸具。待勅行渡江爲之事。亦爲分付。
정조 8년 · 강
命儺禮堂上具明謙等更招。注書朴能源畿邑定配。
정조 8년 · 목
義禁府啓言。儺禮都監堂上具明謙。郎廳李光燮李鼎勳等原情。汎稱遲晩。所當請刑。而曾經閫帥及宣傳官。請幷除刑推議處。敎以。齋日諉以忘置。殆不成說。且聞館伴言。十二日夕。招致該都監下吏。嚴飭分付。無論設棚與動樂。使無得肄習。館伴之指揮如許。而儺禮堂郞之必欲私習。至於設棚。又至於勤樂。果何委折。待明朝開坐。此一款推問。且聞政院査奏之言。兩捕將中。有督飭左右邊人等。期以十三日勤令設戲者云。此必有首先主張之人。特敎査問之下。焉敢牢諱本事。惟意漫漶納供乎。由前由後。渠之所爲。可謂罪上添罪。自初以是日定限者。果是誰所首唱。此亦嚴問取服。觀光人無或蹂躪致傷。前此飭敎。何等申嚴。而朝因診筵。聞筵臣言。伊日亦多被傷者云。何不嚴禁。致有紛踏之擧。致傷人名數。使之從實納供。待捧供。以草供捧入。又啓言。儺禮都監堂上趙圭鎭原情。泛稱遲晩。所當請刑。而曾經閫帥。請除刑推議處。敎以。將牌不佩事。所爲萬萬痛駭。知有國法。焉敢乃爾。此而尋常勘罪。後弊難防。待照律時。一體勘處。他餘條件。具明謙等供招判付。詳已諭之。與明謙等待明朝更招。又啓言。注書朴能源反復嚴問。則其所納供。終不直陳。究厥情狀。則萬萬痛駭。所當請刑。而時任史官。請除刑推議處。敎以。本罪之外。堂上往告事。初不直告而云告。望筒潛出事。亦欲極口粧撰。自陷飭詐之科。甘伏同赦之罪。一供再供。專事吞吐。及今三推之後。忽又歸之於誣同。繼以惶㥘等說。依違游辭。敢生眩亂之計。究厥情狀。萬萬痛惡。然此皆迷暗殘劣。不識東西之致。固不足深誅。而渠之所叨。何等淸顯。行止無得擅恣。自是流來院規。渠乃無難壞棄。且當置對。亦不登時自服。由前由後。決不可循例勘放。罪人朴能源。畿邑定配。待城門開。卽爲押送。
정조 8년 · 강
命進御藿香正氣散前方中。加人蔘五分。一貽煎入。榻敎也。
정조 8년 · 강
副校理金履鏞陳疏自引乞遞。仍懲討。賜批。
정조 8년 · 목
疏略曰。顧臣情勢。實非尋常做錯之比也。今若只感息私。抗類周行。則臣雖無耻。人將謂何。況臣宿病越添。尤不可擬議於供職矣。遞臣之職。勿復檢擬。不敢以見職自居。未能校一日之責。惟是懲討一事。泯默不得。玆敢仰陳焉。大憝劇逆。咸曰可殺。而或出置近畿。或移配善地。殆同尋常罪謫。有識之寡。容有極哉。至若東彬。則凶言逆節。宜加鉤問正刑。而遽然撤鞫酌處。王法乖亂無餘矣。諸臣之請。次第允從焉。批以。所陳悉諭諸批。肅其勿辭察職。
정조 8년 · 강
以李柱國爲左捕將。李邦一爲右捕將。口傳也。
정조 8년 · 강
飭宣傳官廳薦規。
정조 8년 · 목
敎曰。今番宣薦廣取事。昨夜已有提諭。而今又詳關故事。 肅廟朝丙辰武科出身。一萬四千餘人。其中士夫數多。至于戊寅。二十三年之後。始得畢越云。今番科榜。士夫入格。比丙辰。不啻百之一二。當於今冬來夏兩等薦。自可收用。而此則固無難。而因此取見宣傳官廳戊午薦錄。三月薦爲六十九人。而京武不過三人。十月薦爲一百九人。而京武亦不過十四人。槪於伊時頻降收用鄕武之聖敎。而宣傳官等。亦能盡誠對揚。且在 先朝御春塘臺。行內試射。特下綸音。仍命揭板廳壁。此槪洞禁武幷偏係之私也。近來則不然。宣廳越薦。反效銓通謬規。榜眼一出。而輒先揣摩區別。物色未定。而從又較計安排。京以抽黃配白。鄕以道類邑分。駁若秉騅。斑如隱豹。與俗所謂剪對慕紋之政望近之。此輩亦欲倣象。何異於東施之放西施頻也。此習在所當禁。文猶然矣。況乎武弁。武弁之事。無鉅無細。武將無不統轄。苟欲禁戢。特一號令間事。自今切勿一毫挾私。須各十分秉公。此意令將臣嚴飭該廳。京武遺珠。追可越薦。鄕武抱玉。執爲周章。且況此榜。卽莫重莫大之慶也。于京于鄕。均沾收錄。是奚但慰悅群武。亦足以導迎太和。更將餘意。復此申申。仍令諸將臣知悉。
정조 8년 · 강
命備堂例兼啓下。復舊例。
정조 8년 · 목
敎曰。舊例備堂之例兼者單子啓下。而近來此規全廢。今適取考久遠謄錄。分明載錄。雖以座目言之。職姓名下。兼管諸任。如有司句管貢市堤堰等任。皆必懸註。例兼則書以例兼。此亦闕之。自後次對日。復舊例書入。例兼望亦爲書入事。令廟堂知悉。
정조 8년 · 강
命具明謙等待明朝議處。
정조 8년 · 목
義禁府啓言。儺禮堂上具明謙等。各別嚴問。而二人致傷。四囚同然。其餘條件。一直漫漶。情狀痛駭。所當請刑。而曾經閫帥及宣傳官。請上裁。敎以。四囚之供。皆以爲齋日全然忘置。忘置之罪。亦云不輕。待本事究竟。幷嚴勘以懲日後。具明謙供。則初無指日督促云。趙圭鎭供。則以十六日七日定日云。則必以十三日知委者。果是誰所主張。卽令該都監査問邊首處。草記後議處。○迎接都監啓言。邊首處査問。則李好萬所告。以爲初十日。前邊首卓文漢等。自右捕將家捉去。渠亦隨往矣。文漢等出來言於渠曰。以工役遲滯嚴杖。仍以何日畢役分付。故㥘於被罪。以十六七日間畢後爲對。南門高廣。不可不預爲出樣云矣。十三日。文漢輩要與同爲曳出。故隨往曳出而已。未聞自官知委云。反覆究覈。終始所供如此矣。敎以。旣令十七日爲限云爾。則高廣出試。自可在十六日以前。而十五日以前。無非齋日。雖無十三日定限之語。何異於朝三暮四。此則趙圭鎭之罪爲首。而出試高廣。邊首一名足矣。棚機下粧之曳去。呈才張樂之幷行。卽此爲渠等罪案。況躬先往赴門樓登賞。及其曳入城內之後。圭鎭始及見之云。此則具明謙之罪爲首。然圭鎭則不佩將牌。卽明謙所無之事。以此以彼。趙圭鎭當加等勘律。待明日。與在囚郞官等議處分付。
정조 8년 · 강
罷都摠管西春君爗職。
정조 8년 · 목
敎曰。當該都摠管罷職。
정조 8년 · 강
配朴能源于竹山府。
정조 8년 · 목
義禁府啓言。時囚罪人朴能源。竹山府定配所。卽爲押送。
정조 8년 · 목
予曰。吏曹參議緘辭。臺諫雖不備員。今日內捧入之意分付。內乘田義顯方帶宣傳官改差。令該曹差出。
정조 8년 · 강
大司憲李崇祜疏陳病狀乞遞。仍懲討。賜批。
정조 8년 · 목
疏略曰。毒腫益肆。膝大於股。欲起還仆。寸步無路。天牌之臨。亦犯違倣。有臣如此。生不如死。亟削臣職。以警具僚焉。近者亂賊之式月斯生。誠莫曉其由也。目今仁澤普洽。八域胥忭。則彼以鄕曲之僻陋。蟣蝨之卑微。乃反讎視天日。甘心凶逆。是豈無所由而然哉。此所以大臣三司之溯源窮本。力請鄭妻之置法。而迺殿下一味姑息。迄無處分。亂逆增氣。國事日非。此豈細故也哉。亟允諸啓。使凶肚知戢。批以。所陳悉諭諸批。卿其勿辭行公。
정조 8년 · 강
命儺禮結棚曳索。市民勿爲調用。
정조 8년 · 목
敎曰。儺禮旣命只於迎恩門路傍。左右結棚。待勅行過去。仍卽撤還。如是則可除曳入曳出之弊。曳索市民勿爲調用事。分付該署。仍令預爲知悉。
정조 8년 · 강
命金鳳大寺奴案頉下。
정조 8년 · 목
刑曹啓言。機張金鳳大擊錚原情。開坐決處事判下矣。臣等會坐。取考文案。則鳳大外祖李進江。果是寺奴。而進江妻初不載錄於寺案。其爲良女的實。鳳大當依法典頉下勿侵之意。請分付該道。敎以。依此草記。令道臣依法典懲治。擧行形止。使之狀聞。
정조 8년 · 목
予謂漢城主簿李廷仁曰。向日安樂峴鋪石之請。出於爾之所見乎。對曰。臣曾以 永祐園參奉。敢陳愚見矣。予曰。悉陳其所見。廷仁曰。安樂峴係是陵寢過峽處。峴路沙汰之患種種。治途之時。必取土於山脊。不無山脈鑿傷之慮。此乃地家之所大忌。故敢有所云云矣。予曰。承旨之此時陞資。誠不偶然矣。今行有何可觀乎。承旨李競淵曰。不過往來時所見而已。留館後不得出館門矣。予曰。何故不出。競淵曰。今番之行。所重在焉。不得請之前。閑漫出入。事涉未安。故不得遊覽矣。
정조 8년 · 목
敎曰。朝見雲觀之報。去夜云有燁燁之光。悸懼在中。竟夕靡已。俄又有殷殷之響。乍起而止。人或未必審聽。而分明是雷聲也。以光以響。雨夜示警。殆若諄諄然牖迷。烏可不思所以仰謝之方。溯考政院啓錄。至月雷求言。亦有一二可據之近例。況今陽至只隔旬日。事關扶陽。宜無所不用其極。且究召災之由。咎實在予。自今日減膳三日。仍今言責之臣。許陳箴砭之說。自予袞躬關遺。以至時政得失。俾各極言無諱。
정조 8년 · 강
命禁火器械。三營造納。
정조 8년 · 목
因訓鍊都監禁火器械新備別單。敎以。卽命三營爲之。本營外不爲造納。似是該房不能分明分付之致。禁衛營依此數造納。御營廳闕內無入直軍之故。本無造置之處。比禁營倍數造入事分付。
정조 8년 · 강
御誠正閣。行晝講。仍行樂院入診及次對。特進官具善復。知經筵徐浩修。承旨李在學。玉堂安策尹序東。假注書李亨達。兼春秋車亨衢。史官尹行任。宗臣廣陵君烻。武臣宋載岳。○都提調徐命善。提調徐有隣。副提調宋載經。
정조 8년 · 목
講孟子。○日次請診也。○予謂載經曰。夙夜之任。似或妨病。而姑限勅行前行公也。載經曰。謹當筋力奔奏矣。予曰。此承宣向來政注。多疏通者矣。領議政徐命善曰。疏通之政固好。而勿論是非。但以振沈滯爲主。則未知其得當。此承宣必有所激而然矣。予曰。何來金鍾秀以疏通一事。有所筵奏。除非釁孼之流。則豈有永枳之人乎。誰其之當疏通。誰某之不當疏通。居銓任者。一番相議於朝廷。可用則用之。可枳則枳之。豈非得宜乎。命善曰。聖敎果然。此承宣之所云疏通者。未知盡卟於物議。如或乍通旋枳。則反爲世道之害矣。載經曰。臣則疏通。而其後更不繼爲。終無其效。誠可悶矣。予命醫官入診。康命吉診候訖。曰外感今已快解。而疾候尙未如常矣。予曰。鼎足山城設築本意。果何居也。命善曰。當初似爲暸望。而今則奉安史牒。事體甚重大矣。予曰。近來陞庠。已成痼弊。拖至垂畢之抄。則擧子之文與筆。試官皆知之。又以抽黃對白。作爲規例云。豈有如許事體乎。或者之論以爲畢試之除。移易泮長。則可爲捄弊之方云。此言亦似有理。今年則果欲數移易泮長。以爲捄弊之策。而大抵陞庠亦是國試。豈可以一毫挾雜乎。向來權以網疏陳此弊。今年不可無別般申飭矣。命善曰。陞庠之弊。果難猝改矣。予曰。前禁將向來事。不過一時申飭矣。命善曰。勅行入京迫頭。擧行疏漏。檢擧提調沈頤之方在罷職中。其代當差出。而付之生手。亦涉可悶矣。予曰。不過一時飭敎。沈頤之敍用仍任。命善曰。其時同罪人。亦多有之矣。予曰。一體敍用。予曰。近來宣薦薦完後。每多稱冤 之弊。此後則將臣申飭本廳。俾無如前也。訓鍊大將具善復曰。此是宣廳主管之事。雖欲指揮。難保其信從矣。予曰。取見宣傳官廳薦記。則 先朝甲辰以後數十年。宣薦之數。每薦多不過十人。少則或不滿十人。而近來則未有不滿十人之時矣。然而諸出身尙多稱冤者何也。善復曰。人心異昔。每有匪分之望故也。予曰。似然矣。善復曰。非但宣薦有弊。別軍職廳事。亦多可悶矣。予曰。予亦有聞之者矣。緣何事端而有此云云乎。卿等必有聞知者。詳陳之。善復曰。向來曺學臣之自該廳付榜。乃是同僚不知和之兆朕。嚴飭斷不可已也。至於具純。亦多人言。雖已見汰。姑勿還屬。似好矣。予曰。曺學臣之向來曲直。予甚訝之。至今來決矣。孫相龍則不能求媚之致。浮謗難以準信矣。御營大將李柱國曰。曺學臣孫相龍俱有疵謗。別無異同。恐不可不一體減不矣。予曰。俄已諭矣。且在外任孫相龍則不必擧論矣。善復曰。具純則姑勿還屬。曺學臣則減下。似好矣。予曰。具純之自備賑穀數甚夥然。必有賣鄕之弊端。故曾有飭敎於本道。前道臣想必知之矣。工曹判書李命植曰。自備穀數。至於四千石之多。而果有賣鄕之弊矣。予曰。近來百事。專以沒模稜爲主。而今日將臣之筵奏。能擧其職。予甚嘉尙矣。
정조 8년 · 강
命進御人蔘養胃湯前方中。減蒼木五分。自今日一貼式煎入。榻敎也。
정조 8년 · 강
命前禁衛大將徐有大敍用。復援前任。
정조 8년 · 강
命江華府舊耗三百石。今年所餘一百石。移劃山城。
정조 8년 · 목
領議政徐命善啓言。鼎足山城設倉事。江華留守嚴璹狀啓。以爲築城後不可無守城之糧。府倉舊耗中。除出三百石。與今年所餘一百石。移劃山城。分給附近面。待明年。輸納山城。以其耗條四十石。再明年爲始。以爲僧徒監色輩料資。以今年所捧舊還耗四十石。自明年給料事。請稟處。及今設施。有不容已。依狀請作爲料米。講定措處。至若先除舊還之耗。預給明年之料一款。自再明年。爲始擧行事。請分付。從之。
정조 8년 · 강
命皇曆比包。令假都事擧行。
정조 8년 · 목
領議政徐命善啓言。平安監司鄭民始報備局以爲。皇曆物貨比包。冬至書狀官。例於入栅後。修正以送。而今番則節行比前差早。與皇曆回還。未免相違。書狀留柵。其勢末由。假都事入送。栅內比包。依書狀官例擧行。渡江後。與灣尹眼同搜檢。何如云矣。比包一事。令假都事入栅擧行。事甚便宜。請依此分付。從之。
정조 8년 · 강
命謝恩拜表日子更擇。
정조 8년 · 목
領議政徐命善啓言。謝恩拜表日子。與勅行入京日子相値云。似多製礙之端。退日更擇。似好矣。敎以。禮判旣已入侍。更令推擇也。
정조 8년 · 강
命內乘李運春備卽相搝。諸備郞汰去分揀。
정조 8년 · 목
領議政徐命善啓言。內乘李運春帶職還鄕。殿最不遠。勢難及期還任云。不行褒貶之職。惟備郞一窠。以此相換。似或便當矣。從之。敎以。因此思之。向來諸備郞汰去之後。皆以實職差代。或慮有參下準朔人故也。參下積仕者。果然有三人云。備郞汰去分揀。
정조 8년 · 강
命別薦趙文彦陞六調用。
정조 8년 · 목
領議政徐命善啓言。向來別薦三人中。李海愚李堯憲。已除內乘宣傳官。而趙文彦以登科之故。尙未區處。渠以忠簡公趙聖復之孫。曾經齋郞敎官。地處履歷。合有甄拔之政。請令該曹陞六調用。從之。
정조 8년 · 강
遞大司成閔鍾顯。仍飭陞試。
정조 8년 · 목
領議政徐命善啓言。今年陞補。不過三抄而止。方當歲末。不可不陸續擧行。而大司成閔鍾顯病難行公云。請許遞。敎以。雖欲久任。病勢旣云如此。姑令許遞。前望單子入之。待下批牌招。使之自明日擧行。年前因諫長陳達。陞試旣命逐朔設行。若踰當朔。則當該泮長。自政院直捧禁推傳旨。亦有定式。近年以來。此規無端廢却。後復如此。掩置之承宣。當別樣嚴處。以此申飭。
정조 8년 · 강
還差備堂沈頤之。差下兼管李命植等。
정조 8년 · 목
領議政徐命善啓言。前大司憲沈頤之旣有敍用之命。見今有司堂上。無故者只有一人。沈頤之還差備堂。仍察有司之任。備堂中兼管諸任。久未備員。工曹判書李命植嶺南句管。知事徐有隣湖南句管。前大司憲沈頤之湖西句管。行左承旨徐有防海西句管。副司直蔡弘履關東句管堂上差下。戶曹判書鄭一祥貢市堂上。仁陵君李在恊堤堰堂上。請差下。從之。
정조 8년 · 강
遞左捕將李柱國。
정조 8년 · 목
領議政徐命善啓言。御營大將李柱國勅行時。郊館多有檢飭之事。兼帶捕將。不無相妨之端。請姑許遞。從之。
정조 8년 · 강
遞藝文提學徐浩修。
정조 8년 · 목
左議政洪樂性啓言。藝文提學徐浩修。不但許久見帶。領相方兼領事。雖無應避之典。私分則甚爲未安云。合有體諒之道矣。敎以。許遞。
정조 8년 · 강
命右捕將李邦一兼察左捕將。
정조 8년 · 목
左副承旨洪仁浩啓言。左捕將李柱國許遞矣。兼察之例。何以爲之。敎以。右捕將兼察。
정조 8년 · 강
命宣薦。今榜擇七十人。舊榜十餘人收用。
정조 8년 · 목
訓鍊大將具善復啓言。宣薦事。奉覽傳敎。不勝欽仰。而以舊薦言之。鄕曲出身。每都目上京。見漏薦剡。則含淚渡江云。今榜則別擇七十人。舊榜則限十餘人。次次收用。似好矣。從之。
정조 8년 · 강
命戶曹經用不足。以惠廳米二萬石。摠廳米三千石許貸。
정조 8년 · 목
戶曹判書鄭一祥啓言。臣於日前筵中。以經用不足。仰請變通矣。依前所請區劃。然後可以分排支用。請下詢大臣處之。予詢大臣。領議政徐命善曰。與戶判惠堂。以此事商量。而放料上下之數。貢價貸用之道。惠堂有所料量者矣。予詢惠堂。徐有隣曰。向來戶判所請劃三萬五千石。卽五朔放料及貢價之數。而與戶判逐朔叩籌。則三月放料五千六百餘石。戶曹新捧。如可及期。則可以取用。如不然。則不爲永劃。自可從便推移。隨捧隨報。貢價上下七千餘石。錢木間。自曹中推移貸下。其餘不得不以米上下者。爲二萬三千石。三千石。則以摠戎廳平倉米取用。二萬石。自惠廳取用事相議。而戶判則以爲。本曹錢儲旣不敷。貢價之以木貸下者。亦多難便。如欲以此排定。別爲區劃。然後方可支用云。而今番給貸以後。京外實無推移之道。故以此相持。姑未停當矣。命善曰。戶判之言。無怪如此。今番給貸後。無以推移。誠如惠堂之言。貢價貸下錢木。勢將以曹儲中姑先推移。待新捧還爲充補。而見今放料時急云。惠廳米二萬石。摠廳米三千石。許令先爲貸用。似好矣。從之。
정조 8년 · 강
命惠廳給代。以備局軍作米取用。
정조 8년 · 목
宣惠堂上徐有隣啓言。昨年戶曹之取用惠廳米時。因前惠堂鄭民始言。外方米儲中。稱數給代矣。今番依昨年例。以備局句管軍作米。請得給代後取用事。請分付。從之。
정조 8년 · 강
命蒜山僉使營將號華罷。問于武將草記。
정조 8년 · 목
兵曹判書李在簡啓言。蒜山僉使旣作久勤窠。則別中營將之號。自當革罷。所屬兩邑。亦當移屬於他邑營將。令道臣商量狀聞後。請稟處。敎以。問于武將草記。又啓言。長津栅新設僉使。蒜山鎭移差允勤。幷當於後日政爲之乎。敎以。都政不遠。徐議未晩矣。
정조 8년 · 강
勅行入京日陳賀。 宗廟景慕宮告。由命朔祭兼行。
정조 8년 · 목
禮曹判書鄭昌順啓言。勅行入京。旣以來初三日爲定。翌日陳賀。國忌相値。依庚辰年例。當日仍爲陳賀。 宗廟景慕宮告由。朔祭請兼行。從之。
정조 8년 · 강
命加抄啓文臣親試。明日爲之。
정조 8년 · 강
飭迎勅時凡百擧行。
정조 8년 · 목
敎曰。勅行今日已當渡江。入京日子。只隔旬餘。宴禮私習儀。自明日。着意爲之。廚院加出提調一窠。見方未差云。以今番奏請副使擬入。又敎曰。通官烏林佈年過七十。且聞以路憊無以跨馬云。與勅行如難同時趲程。使之落後徐行。嚴飭關西伯處。別定解事營裨及差使員。押領上送。他道地方。亦勿交付。仍以關西差員。直爲領付館伴處。蓋欲沿路嚴飭雜人而然。所過地方。各出校卒擧行事。分付平安監司及遠接使處。擧行形止。仍卽狀聞。又敎曰。觀此遠接使狀本。皇帝別諭。且有格外賞物。謝恩使行。宜當別具表咨及方物。預今措備。副勅旣以初三日入京爲言云。而又以吉日言之。初三日勝於初一日云。日子如是完定。可無凍程侵夜作行。此意卽令迎接都監。分付遠接使及平安監司處。設或已以初一日完定。自朝家爲慮勅使行役之勞。以初三日定日下送之意。言于勅使。更以初三日爲定爲好。此傳敎。祗受地方該道伯。差員或地方官中。秩高守令。差定別問安使。依例亞尹借銜。先傳御帖。以遠接使行中責去件用之。名帖則自該道措備。御帖傳致後。以勞問行李。初三日迎勅之意。善爲措辭。令任譯傳于兩勅。擧行形止。卽爲狀聞。計其行期日子。今日當渡江。勅使言語。勿循前例。一依京中館所探奏之前例。每日錄出。翌朝狀聞事。亦爲分付。路程記則初二日中火站。以弘濟院磨鍊。仍爲止宿之意。一體行會。八處迎慰使。則以道內守令中。亞卿假御擧行。而假銜才已下批。御帖名帖尙不下送。借銜公文及御帖名帖。皆令明朝。別定禁軍。下送各該監司處。亦令迎接都監。措辭行會。又敎曰。今番勅行往來時。嚴禁雜人。無或出頭路邊之意。遠接使下去時。已有嚴飭。而近來紀綱解弛。人不畏法。萬一看作尋常申飭。有犯禁之事。豈可無別般重勘。方欲以宣傳官及京軍門伶俐將校。多歧下送。廉探勤慢。其中不謹處。遠接使及當該監司兵使地方官等。隨卽嚴繩。以此意。各別嚴飭平安京畿監司及黃海兵使開城留守處。至於海西。則兵使替行。渠旣出自近侍。奉行朝令。與他自別。如或犯科。比他道加等勘律。不謹地方官。若不摘發狀聞。先自兵使嚴處。另加惕念擧行事。別關分付。又若京畿。凡百擧行。聞甚疲殘。雜人禁斷。難保其十分嚴猛。且以丙申丁酉事言之。畿內擧行。不如兩西。本道地方禁雜人。如或一毫疏忽。監司及地方官。卽其地定配。斷不饒貸。畿伯處另加嚴。飭弘濟院止宿時。自訓局多定將卒。眼同防護事分付。又敎曰。更思別問安使。不必借銜爲之。先以傳敎辭意。遠接使使任譯傳之。平壤問安使承旨。三倍道同夜前進勅使所到處。以俄下傳敎辭意傳之。仍又勞問行李以來事。分付該道伯及問安承旨處。平壤問安使。今日啓下。使之待明朝辭朝。
정조 8년 · 강
以徐有防爲大司成。前望也。
정조 8년 · 강
以朴祐源爲承旨。
정조 8년 · 강
遞知春秋李在簡。
정조 8년 · 목
敎曰。知春秋李在簡許遞。前望單子入之。
정조 8년 · 강
遞右尹金尙集。以李秉鼎代之。
정조 8년 · 목
敎曰。連日習儀之時。詞訟劇務相妨。漢城右尹金尙集許遞。前望單子入之。待下批。牌招察任。
정조 8년 · 강
以李敬懋爲左捕將。口傳也。
정조 8년 · 목
敎曰。政官牌招開政。大興郡守之代。今日政差出。政月不遠。而時無判堂。不得啓請云。道內及他道守令中。勿拘各別擇擬以入。又敎曰。靈山縣監今日政差出待下批。明日辭朝。習儀當前。兵曹郞官不可不備員。在外郞官改差。與未差之代。亦令今日政差出。○以丁範祖爲大司諫。宋俊載爲持平。李顯靖爲副校理。李東稷爲修撰。趙弘鎭爲兼文學。韓重裕爲大興郡守。金絅采爲靈山縣監。
정조 8년 · 강
勘放時囚具明謙等。
정조 8년 · 목
義禁府啓言。儺禮都監堂上具明謙趙圭鎭。郎廳李光燮李鼎勳等。莫重齋日。諉以忘置。肆然設戲。前所未有。無論主張與隨往。厥罪惟拘。圭鎭身爲捕將。大將牌傳令牌。不爲同佩。留置家中。所爲駭妄。加等勘罪。明謙光燮鼎勳。各告身盡行追奪。不限年定配。圭鎭杖一百收贖。告身盡行追奪。流三十里定配。幷私罪施行。敎以。忘置。此正無知妄作。況街上動樂之律。指其私事。出試高廣之擧。卽因公幹。然忘置亦罪。宜置重典。具明謙徒三年定配。不佩將牌。不禁張樂。可謂兩罪俱發。趙圭鎭定配。堂上不能記得。郞官宜有差等。而渠是伊日當該。勘罪豈或從輕。李光燮依明謙例照律。追到於曳入之後。容有可怒。前後供招。亦頗純實。李鼎勳定配分揀。奪告身一等放送。明謙功議各減一等。圭鎭鼎勳等。功減一等。
정조 8년 · 강
御誠正閣。行抄啓文臣親試。仍召見輪對官。試官吳載純。朴祐源。金宇鎭。徐龍輔。鄭東浚。
정조 8년 · 목
予陞座。試官及抄啓文臣等行禮訖。以擬唐堯群臣賀華封人請以五福祝聖爲表題。限以酉時。使之盡意製呈。予謂假承旨權★(示+嚴)曰。勅行接待之節。亦爲申飭中路問安使後。趲程回來。須趁勅行入城之前好矣。輪對官以次進奏。退出。
정조 8년 · 강
洪忠道幼學韓師賢等上疏。請忠穆公李時稷忠顯公宋時榮不遷之典。賜批。
정조 8년 · 목
疏略曰。江都殉節贈忠穆臣李時稷忠顯公臣宋時榮立慬樹立。其與故相臣金尙容。一而二。二而一者也。固可以與金尙容一體不遷。而朝命未下。禮制有限。英魂毅魄之彷彿憑依者。不過一木主。而世代垂盡。將瘗厚地。臣等之尊慕景仰者。蓋切安放之悲。今日臣等之煩達者。非臣等之愚見私言也。先正所撰兩狀中。皆有日月爭光四字。則此非先正阿好之言。實百世之公案也。特倣金尙容已行之例。使時稷時榮幷蒙不遷之典。批以。此非難施之事。許令該曹稟處。
정조 8년 · 목
敎曰。靈山縣監。旣有當日辭朝之命。未肅拜兩司牌招。使之署經後入侍。又敎曰。署經有命。兩司無行公臺諫。不得擧行云。在外及未肅拜臺諫許遞。政官牌招開政。待下批。今日內署經。○以李亨逵爲大司憲。李東馨爲大司諫。金履厚爲司諫。李東郁爲執義。趙武範爲掌令。洪秉益李秀夏爲持平。李師謙爲獻納。沈晉賢盧廷良爲正言。姜忱爲校理。
정조 8년 · 강
以鄭象仁爲知春秋。前望也。
정조 8년 · 목
義禁府啓言。具明謙西原縣徒二年。趙圭鎭扶餘縣徒三年。李光燮金化縣徒三年定配。而請依例押送配所。允之。
정조 8년 · 강
召見館伴徐有隣于誠正閣。
정조 8년 · 목
予曰。習儀爲之乎。有隣曰。昨已爲之矣。予曰。發關於海西。以初三日迎勅之意分付。而定別問安使。急急發送之意分付。吏判上來云耶。有隣曰。吏判聞有親病。若得差道則似上來矣。予曰。司饔院習儀。間日設行。或遂日設行。陸續爲之好矣。發關於折營。申飭治道也。迎勅日子。與國忌相植。張樂與否。何以則爲好耶。諸處宴響事。則臨時更爲商量爲之好矣。
정조 8년 · 강
命進御人蔘養胃湯前方中。加人蔘五分。自今日一貽式煎八。榻敎也。
정조 8년 · 목
敎曰。兩西道路。皆已修治。惟畿邑全不動念。昨聞摘奸將校回告之言。臨津以東。雪積永滑。僅有二馬行之路云。申飭之下。擧行駭然。更令都監各別嚴飭。無論先期修治。或臨時修治。俾各從便盡心爲之。臨時又當摘奸。以此一體嚴飭。
정조 8년 · 목
予曰。勅行時禁雜人一節。果已料量否。善復曰。已爲知委。亦爲排立軍兵。似不至於紛亂。而以本營事多有稟達事矣。予曰。皆以草記稟處也。
정조 8년 · 강
大司憲李亨達陳疏乞遞。仍懲討。賜此。
정조 8년 · 목
疏略曰。臣目下病勢。有加無減。束帶赴公。斷無其望。遞臣職名。以便調息。乞免之章。不宜贅他。而事關懲討。略此附陳。龜柱之尙留地上。諸臣不誠之罪。實無所逃。而亦不能無感於天地之大也。函從三司之請焉。夏賊事。尙忍言哉。其父追奪之律。妻孥适雲之例。尙此斬兪。且彼斗恒。卽此賊之侄子也。偃息其家。自同平人。天下寧有是耶。亟今王府。絕島安置。向來榮德等諸賊事。言之膽掉。倘非金鍾秀一箚。其將人不人國不國。而沈樂洙繼又陳章。首發德億之罪。可謂有功無疪。而況其疏中士流爲凶賊資斧云云。卽指龜賊之量翼。榮賊之德億而言也。乃於年久之後。一筆句斷。直加同測之目者。抑何故也。此而置之。履霜堅永之漸。容有極哉。前獻納兪岳柱。亟施竄配之典。斷不可已也。批以。首陳事。悉論諸批。向來兪岳柱疏。一筆句斷。語意齷齪。朝廷此等風習。予甚惡之。竄配之請。似或過矣。姑先施以削版之典。卿其勿辭。調理行公。
정조 8년 · 강
命勅行時。儐使方伯乘馬作行。
정조 8년 · 목
敎曰。觀此狀本。勅行以馬轎作行云。時値劇寒。道路永滑。轎馬及毛帳等屬。各別申飭地方官處。善爲接待。俾無一毫疏忽之弊。勅使則年老之故。雖乘馬轎。槪出於一時權宜。在我國道理。不可不一遵皇旨。儐使及方伯。萬一憑藉勅行之乘轎。若不乘馬作行。寧有如許紀綱。當隨問聞嚴處。此意卽令迎接都監星火知委。俾無犯禁。下去時伴送使一體嚴飭。
정조 8년 · 목
敎曰。守令尙未署經云。在外臺諫許遞。政官牌招開政。以在京無故人差出。待下批牌招察任。又敎曰。工曹參判。今日政差出。○以尹在醇爲執義。金東稷爲掌令。李尙度李庚運爲持平。孟至大爲正言。鄭宇淳爲工曹參判。○敎曰。奉常判官。旣是久任之職。而每政移擬。當該銓官。從重推考。
정조 8년 · 강
以李敬養爲大司諫。前望也。
정조 8년 · 강
命迎送勅。以駕轎定式。
정조 8년 · 목
因禮曹餞勅時出還宮儀注。敎以。送勅出還官。丁酉年亦用駕轎。況今番迎勅。以駕轎作行。此儀注以輦輿磨鍊。此後以駕轎定式。勿以或輦或轎磨鍊事分付。以此傳敎使之載於本曹謄錄。
정조 8년 · 강
命摠戎中軍望筒勿施。
정조 8년 · 목
因摠戎中軍望筒。敎以。昨日通一亞將。旣擬首望。今日通一亞將。又擬首望。若此則所謂亞將。斗量之不足。將至車載。此亦非名器乎。如以久勤言之。如李漢豊諸人之沈屈。而尙不擧論。則元厚鎭已自摠通而過矣。此望筒勿施。當該將臣推考。
정조 8년 · 강
飭勅使贈給銀器雜鎔之弊。
정조 8년 · 목
敎曰。勅使贈給銀器。各種雜鎔鍮鑞之故。貽羞彼人。誠亦非細。丙申年則故相爲判度支。以痛禁此等奸弊之意爲言。至今不忌矣。時戶判果能一遵前人成規。着意申飭于。臨時抽栍取來摘奸。該邑郎廳處。使之各別嚴飭。無或犯科。
정조 8년 · 강
命勅行館所宴設行。時原任大臣館伴禮戶判獻議。
정조 8년 · 목
敎曰。館所宴齋日設行。前例不一而足。且以近例言之。 先朝庚辰年封勅出來。亦嘗行之。今番勅行館所宴。齋日行禮。不必持難。然伊日與遠 陵忌辰有間。反覆思惟。終涉未安。大凡勅行宴禮有七度。入京翌日。設下馬宴。又翌日設翌日宴。又翌日設仁政殿請宴。勅使不來。則親臨館所設行。又翌日設回禮宴。又翌日設別宴。回程前日。遣宰臣設上馬宴。回程日。設宴饗臺餞宴是也。勅使若除宴禮。則只以三度爲之。而翌日下馬宴。進定於迎勅日。仁政殿請宴。移設於館所。回程日設餞宴。此近例也。今番亦遵此例擧行。而館所宴適値齋日。就此三度之穀。如欲推移方便。成有一二可據之事。館所宴日。只設茶禮。初六日設仁政殿請宴。彼若不來。躬詣設行。似或便宜。未知如何。卿等各具意見獻議事。卽令備郞傳諭于時原任大臣。仍令館伴禮戶判。亦各獻議。自廟堂草記事知悉。
정조 8년 · 강
命今番兩勅務。從款待。別具方物。參量磨鍊。
정조 8년 · 목
敎曰。觀此儐使道伯狀本。今番兩勅。特旨泒定。又以出後接待之節。亦當不比尋常云云。封典之勅。事面自別。在我國餙喜廣慶之道。務從款待。以悅其意可也。況皇旨又如此云爾。則凡百支應。尤當留意。惟帳饌品之屬。雖不必過加侈麗。以啓後弊。外此無損於經費。有益於接儐之方。事事致意。無或疏漏。事理當然。以此意令迎接都監知悉。館伴及戶判相議爲之。迎勅日。勅使自弘濟院離發。至迎恩門。勅書上龍亭前。自都監備直酒果及數器饌品。兩勅前各傳一盤。仍今祇迎事往傳。通事勞問。兼以酒肴傳致之意。措辭言及事。迎勅笏記中添入。亦令廚院措備待令。又敎曰。今番勅行。有格外賞物。來頭賜息使。以別具表咨及方物入送之意。雖有下敎。昨日禮曹單子。循例啓下。未及詳關矣。今又取來見之。方物只以一度磨鍊。揆以事面。似涉如何。勅行齎來者。卽東宮元賞物也。別賞物也。元賞物謝恩。則本方物足矣。別賞物謝恩。則加送方物。亦爲酬答之資。而此外又有玉如意縀氈等賞物。此當親受者。旣係格外之擧。亦宜別具謝表。然則有表無方物。殊非稱謝之本意。三起紙地。一時辦出。以今經費。在所難愼。彼中恩禮。若是其備至。我國所以待之之方。亦豈可草草。其在厚往薄來之意。一起方物。不必慳 惜。此意廟堂知悉。問于該曹。參量事勢。論理草記稟處。昨日啓下單子。還入留中。待草記批下。更自該曹磨鍊啓下事分付。
정조 8년 · 강
命遠接使狀本。皆令塡時。海西支勅。探問關西。俾無不均。三道不謹守令。摘發論罪。
정조 8년 · 목
敎曰。觀此二十日所對狀本。以差備任譯之當日巳時量。還渡江出來。勅行則朝飯後渡江爲言。而此狀本入啓。在於今日申時。渡江緣由。必當鱗次登聞。而已踰屢時。狀本訖不來到。此蓋遲滯封發之致。勿復如是。必須陸續登聞之意。自該都監分付遠接使處。狀本中年月下。俱不塡時。此後勅行狀本。自牌文出來。以至還渡江入去。皆令塡時。仍爲定式施行之意。一體分付。今番則海西境內兵使替行。兵使狀辭。與監司有異。措辭之除。無敢支蔓。體例自不得不然。至於勅行事。當與遠接使聯名封啓。務從詳細。俾無疏漏事。預爲各別嚴飭。大抵海西支勅。不若關西。過處太過。不及處太不及。觀於兩勅房帳之異色。替馬假家之紋縀仰帳。而足以知擧行之斑駁。此槪替行命下之前。監司兵使互相推諉。主管不專而然。房帳仰帳。已令都監分付改備。而外此接待之節。必皆探問關西前站。無大無小。俾無不均之弊事。嚴飭黃海兵使處。各道差使員姓名及支應物件。勅行過境後。別具狀本後錄馳啓事。三道監司及開城留守處行會。辭陛時已有面飭。而不謹守令。尙無一人摘發論罪之擧。果皆一一勤勵。無一事執頉之端乎。雖不必無罪而覓罪。如有犯科之人。隨聞見卽爲狀聞。以爲懲一他之地事。遠接使處。各別嚴飭。
정조 8년 · 강
命呂善亨韓致應放。
정조 8년 · 목
因善亨等囚單子。敎以。凍獄滯囚可悶。罷職。卽爲放送後草記。
정조 8년 · 목
兵曹啓言。卽接南部牒報。會賢洞禮曹判書鄭昌順家失火。卽爲救滅云。而去夜之事。今始來報。極涉稽忽。一所巡將之以行巡無事報來者。亦極駭然。一所巡將及部官。幷令拿處。臣只憑巡廳所報。以無事書入。惶恐待罪。敎以。爾則推考。監軍一體拿處。巡廳下屬。令兵判從重決棍。漢城府單子。廳坐入啓。部官勿論。
정조 8년 · 목
予曰。迎接都監宴饗習儀爲不爲知入。假注書李亨達出問還奏曰。今方始之云矣。予曰。宴饗習儀。何處爲之。亨達曰。南別宮宴饗廳爲之云矣。予曰。汝須往宴饗廳。摘奸收擧案以來。
정조 8년 · 강
命明朝館伴迎接堂上禮曹判書司饔掌樂提調。率應參人待令。
정조 8년 · 목
敎曰。我國本以禮義之邦見稱。凡係儀文。宜詳無略。燕享之禮。二十一年之後。今始設行。雖令遂日習儀。其能慣熟。有未可知。明朝館伴迎接都監堂上及禮曹判書與司饗提調掌樂提調。率應參執事官及通事各人等。貳極門外待令。
정조 8년 · 강
召見館伴戶禮判京畿監司于誠正閣。館伴徐有隣。戶曹判書鄭一祥。禮曹判書鄭昌順。京畿監司金思穆。
정조 8년 · 목
予曰。勅行之到京。今則不遠。何以則無弊而爲善待之道乎。仍謂思穆曰。道路之修治。雜人之禁亂。前有飭敎。而沿路守令處。更加嚴飭。思穆曰。當如聖敎。而第聞觀光之人。不討數三日程。前期上來云。如是則禁人之節。實爲難便矣。予曰。然則發近邑若干將敎。使之同力禁斷。似好矣。儺禮習儀爲之好耶。此則停不停。問于遠接使而決定爲好耶。仍謂昌順曰。向日卿家之失火何也。能無盡燒之患乎。昌順曰。旅卽止之矣。予曰。迎勅時。通禮院擧行何事。昌順曰。笏記呼唱等節。似是通禮院擧行之事矣。予曰。通禮院書員待令。仍下敎曰。宴饗笏記二本書出。一本示禮戶判。而一本則書納政院。
정조 8년 · 강
右尹李秉鼎以母病陳疏乞遞。批許救護。
정조 8년 · 강
校理安策以母病陳疏徑出。踏啓字。
정조 8년 · 강
命館所宴。依大臣議設行。
정조 8년 · 목
備邊司啓言。館所宴齋日設行獻議事。命下矣。領議政徐命善以爲。情勢危蹙。末由獻議云。領府事金尙喆以爲。齋日行禮。前例旣多。惟在博詢而栽處云。領敦寧鄭存謙以爲。排日推移之諭。聖敎至當。三度宴禮。不可關一。初六日請宴。實合方便云。判府事李福源以爲。推移進退。實出於追慕不安之聖意。禮旣允協。事無難便云。判府事金熤病不獻議。館伴徐有隣以爲。親臨館所。只行茶禮。請來正殿。另設饗儀。極爲穩當云。戶曹判書鄭一祥以爲。館所宴日。只行茶禮。恐無未安之慮云。禮曹判書鄭昌順以爲。初六日請宴。比之初五日以前。實爲穩當矣。臣樂性以爲。値齋設行。旣多前例。則匪無援據。而以近 陵齋日之相値。有此推移之敎。依聖敎排日行宴。實爲允當。伏惟上栽。敎以。依諸大臣議。翌日詣館所時行茶禮。初六日設仁政殿請宴。彼若不來。親詣設宴。以此知悉擧行。館所茶禮時饌品器數。比迎勅日茶禮。加數磨鍊。別單書入。仍具草記稟旨。若此則館所果盤。不必肩荷。以饌案床待令。平盤則置之。○敎曰。向因本都監草記。宴需假令以三度措備。宴名使之更待下敎矣。勅行今已渡江。宴禮則翌日宴行於仁政殿。迎勅後翌日館所則行茶禮。宴則依俄下傳敎。初六日設行。餞宴行於宴享臺事分付。
정조 8년 · 강
命勅行時勿禁帖成給。
정조 8년 · 목
敎曰。勅行今已渡江。該都監自有及時擧行之事。勿禁帖多數成給之意分付。備邊司都監則無或加外成給。
정조 8년 · 강
命宴享臺設座。各軍門擧行。
정조 8년 · 목
敎曰。今番勅行出栅後止宿處。設假家造堗。勅行皆以爲喜云。而宴享臺餞宴時處所通闊。不可無防寒之具。且以事體言之。御座處亦豈只設交椅。御座及兩勅坐處。各設帳幕。而此役勿論寒暑。永爲定式。帳幕則非軍門無以擧行。御幕禁衛營待令。上勅幕則御營廳。副勅幕則摠戎廳待令事。一體定式。訓局則大次自可擧行。宴享時勿爲擧行。帳幕高廣。自迎接都監量宜爲之。
정조 8년 · 강
命陪待加資。勅行事情。陸續馳啓。
정조 8년 · 목
敎曰。封勅牌文持來陪持。依例加資。渡江狀啓持來陪持。一體加資。今番勅行。渠輩放勞不些。勅行還渡江後。令該道伯從厚施賞後狀聞。其中屢度來往人。令灣府相當軍任陞差。邦慶無前。亦欲使邊上撥騎輩。均沾同慶之澤。自迎接都監行會。道路雪塞。同夜疾馳。或不無疏虞之慮。所過前路。校卒間各定一人。使之眼同護送。限勅行還渡江擧行事三道監司及開城留守處。卽爲分付。近日遠接使狀啓。每日只以一度爲準。自今中火站宿所站。必皆馳聞事情。此外亦有可以陳聞者。陸續馳聞之意。申飭遠接使處。
정조 8년 · 강
命林澤珍金泗昌調用。
정조 8년 · 목
監賑使李在學啓言。前造山萬戶林澤珍。遠輸家貨補賑之數。最於各鎭。至承加資之命。而以陞資之故。徑遞而歸。其在激勤之政。合有收用之道矣。敎以。林澤珍邊將待窠調用。今聞鐘城金泗昌尙來收用云。令該曹卽爲調用。
정조 8년 · 목
因違牌傳旨。敎以。習儀在近。職務相妨。許遞。守令尙未署經。政官待開門牌招開政。
정조 8년 · 강
放定配罪人朴能源。
정조 8년 · 목
因到配狀啓。敎以。不過微眚。到配足矣。分揀放送。
정조 8년 · 강
御貳極門。行宴享習儀。司饔提調安春君烿鶴林君焴沈頤之。副提調宋載經。加出提調徐有慶金尙集金頤柱申大升。掌樂提調徐有寧徐有防。迎接都監堂上鄭一祥。館伴徐有隣。兵曹判書李在簡。
정조 8년 · 목
予曰。習儀斯速擧行。假提調及郎廳頗多。迎勅日易致紛擾。正日則一人雖兼敎事。固無所妨。司饗提調。量意宜分排。無致喧聒之弊。仍謂有防曰。舞童節奏。猶未閑習。着實檢飭。無使失保好矣。日寒如此。分付贊儀。速行笏記。
정조 8년 · 강
大司諫李敬養陳疏乞遞。仍懲討。賜批。
정조 8년 · 목
疏略曰。臣觸處生釁。無往非罪。杜門訟愆。忽承除命。驚惶震惕。不知所措。臺端一步。便成鐵限。亟削臣職。仍治臣罪。旣不以臺職自處。則不宜贊他。而事關懲討。不容泯默。龜柱夏賊。窮天地亘古今。所未有之凶逆也。亟允臺請。狀正王法。批以。所陳悉諭諸批。鄕其勿辭行公。
정조 8년 · 강
兼弼善沈煥之陳疏自引乞遞。賜批。
정조 8년 · 목
疏略曰。臣之向者一疏。曷嘗有意觸激於撥席之上哉。竊觀大臣疏語。則其肯綮處。映帶臣疏。比諸臺閣之彈論。至謂之欲售汚衊之計。噫。大臣於此。若推平心應物之義。其語必須如是乎。臣疏所擧徐命膺事。不過槪言其塗人耳目者耳。夫國家所以全宥命膺者。蓋以其弟之尺疏。爲有扶義理衛宗社之功也。臣不極論命膺者。亦爲大臣之有是樹立故耳。噫。大臣以體國之心。盍諒于是。臣言非飾。臣情難强。亟命刊職。仍治干冒之罪。批以。疏語誠多莫曉。扶摘不但止於重臣一人。爾言果出忠告。此大臣若無當日樹立。則必不致此難處。爾獨不愛明義一部耶。非不欲明示好惡。大臣聞方自引。爲便大臣之心。姑不嚴勘矣。
정조 8년 · 강
獻納李師濂上疏懲討。仍陳諸條。賜批。
정조 8년 · 목
疏略曰。亂賊終古何限。而豈有如近年諸賊心窮凶絕悖者耶。合辭之論。殆近十載。而殿下一直勒允。使國家有無窮之憂。義理無可伸之日。凶肚逆腸。去而益肆。包臧陰圖。締結亂民。凡有血氣之倫者。孰不欲口臠其肉哉。特允三司之請。以洩神人之憤。吳始壽復官之命。卽爲收還。以閑義理宜矣。洪鳳漢議諡。果是允合公議。則處分不必遑汲。苟或掌掣私恩。則王者無私。今此顚倒之擧。臣竊以爲過也。李尙載之疏。言雖不槪。意則無他。而嚴程千里。景色愁沮。乞卽放還。使昌言日進於前。坡州禿山浦村。遠近商舶之到泊。不知爲幾年所矣。一自鄭致達入葬之後。厚賊欲實其墓下村閭。分付邑倅。移來浦民。無賴閑雜。互相出沒。今番諸賊之出。未必不由於此。另飭畿營及該牧。使雜流無得留接。斷不可已也。臣自南還。以南邑事尾陳可乎。梁山介處洛東江下流。爲嶺南都水口之地。邑坪築堰。以防衛撞之患矣。另飭本道監營及地方官。專意修築。毋虧前功。其中泥地一里。自是十室殘洞。而洞民祖先。前在熊川加德鎭。隨行土兵之役。移來梁山者。或爲八九代。或過五六代。而以土兵子孫之故。該鎭隨其產育。輒充是役。直發將差於他境。遍搜衆民之家庄。不能支保。勢所必至。此疏下諸廟當。分付厘正。而前僉使魚道采冒法用棍。非理虐民之罪。照律重繩。以懲他人。批以。諸條悉諭諸批。李尙載事。外補異於行遣。予意只在鎭囂。所請不允。坡州補浦戶事。梁山等堤事及軍丁事。令廟堂稟處。魚道采事依施。爾其勿辭察職。
정조 8년 · 강
命謝恩及方物啓月。更爲書入。
정조 8년 · 목
因禮曹謝恩方物單子。敎以。今番封勅謝恩元方物外。別方物二起。一則大殿別賞物謝恩也。一則東宮別賞物謝恩也。啓目以一單爲之。更爲書入。
정조 8년 · 강
有政。吏曹參議黃昇源。兵曹判書李在簡進。
정조 8년 · 목
敎曰。迎飭勅習儀不遠。受敕宮官。不可不備員。在外及未肅拜人。幷許遞。以在京無故人差出。又敎曰。司書鄭萬始聞有實恙。亦爲許遞。令日政。一體差出。○以徐有鍊爲持平。李錫夏爲校理。沈晉賢爲司書。洪文泳爲無弼善。曺允大爲無文學。鄭好仁雲峰君杺爲都摠管。
정조 8년 · 강
持平徐有鍊疏陳應避之嫌乞遞。賜批許之。
정조 8년 · 목
有鍊與掌令李性吾。有舅甥應避之嫌也。
정조 8년 · 목
備邊司啓言。別具方物。參量稟處事命下矣。東宮稱謝之語。同入於大殿表咨中。大殿稱謝。似不必別具。雖以方物言之。紙地令若更具一起。則實無及期辦出之道。事勢旣如此。則以二起方物入送。恐爲便當。敎以。曹儲雖曰不敷。二千卷紙地。寧有及期不能辦出之理。爲此紙地一事。有表無方物。事面極爲苟簡。且以體例言之。雖於尋常使行。元賞物外。使臣處或有別給之時。則前皆別遣謝使。況東宮賞物之別給乎。本司之不念事體之莫重。邦慶之無前。只念該曹些少弊端。如是回啓。殊不知妥當。以別給賞物。雖送別使。有何不可。方物以三起擧行。萬一該曹又復稱托。限內不得準備。當該堂郞。難免重勘。以此嚴飭。
정조 8년 · 강
命抄啓文臣罷散人敍用。
정조 8년 · 목
敎曰。當朔講製不遠。抄啓文臣方在罷散人敍用。
정조 8년 · 강
命公山府敎獄罪人尹光奭放。
정조 8년 · 목
洪忠監司沈豊之以公山府殺獄罪人尹光奭。令該曹覆啓稟處馳啓。敎以。一獄兩犯。尙多傳生。而兄弟被告。首從莫卞。似此詞案。屬之疑輕。不害爲審克之政。況及令行査之後。有益知所不知者。其弟光稷下手稍重。宜卽斷定元犯。而在逃未捕。光奭之無端滯囚。殊無意義。家人共犯。只坐家長。亦不襯合於此獄。光奭卽爲放送。光稷待捉得。狀聞事分付。
정조 8년 · 강
領議政徐命善陳箚自引乞遞。賜批。
정조 8년 · 목
箚略曰。卽伏見無弼善沈煥之疏本。所以侵斥臣嘲侮臣。不有餘力。噫。煥之之斷斷於臣。良亦支離。而臣之呶呶於煥之。反涉疲惱。惟是辱人之父兄。望人之怒諒。人情天理之所必無。惜乎煥之之駟不及舌也。然煥之何足言。此亦臣之自取。緣臣之不能嫵媚於人。致使白首已退之兄姓名。尙騰於章奏。臣將重得罪於孝友君子。而又復何心苟據睢盱之場。自速忌嫉之來哉。亟削臣本兼諸任。仍治臣罪。批以。昨於沈煥之疏批。略示不槪之意。卿想見之。方欲以從近造朝之意。敦勉于卿。此除卿箚踵到。情懇備至。予於此有一語可復者。卿試思之。卿之地處何如。卿之樹立何如。以卿擔負。事關卿家。必愛護顧惜之不暇。而令乃不然。每以重臣一事。爲卿家吹覓之資。孰料卿之今日朝廷。遭此難處耶。卿之平日講磨。只是鞠躬書瘁四箇字。則卿之一身。尙非卿所有。況非卿一人事耶。此等處義。卿必有默諒於中。而復此申及。至若目下引入之非時。猶屬第二件事。此不更煩。卿源卽起視事。聽予回面諭。仍命遣史官傳諭。
정조 8년 · 강
全羅監司趙時偉陳疏自引。賜批。
정조 8년 · 목
疏略曰。迺者罪人逃躱之變。出於道內。防守不嚴。罪實在臣。拿罷之命。只及該倅。有罪獨免。無面可顯。果然譴罷之請。乃在司直之地。人言之來。私心稍安。畢更恩勘。止於問備。訟罪之情。轉益惶蹙。差過一月。其將箇滿。殆若無罪面準苽者然。綜核之政。安用如是。勘臣未勘之罪。使刑政得宜。批以。卿其勿辭行公。
정조 8년 · 목
敎曰。近日撥路稽滯。車輦站二十一日所出狀本。二十四日夜。始爲到院。反不如在灣封發。遠接使處。更爲申飭。續見海閫 狀本。二十日所下傳敎。二十三日始爲祗受。尤甚稽緩。且以迎勅日子事。二十日夜有行會者。今至六日。尙無到付形止。卽令迎接都監嚴飭三道。後勿如是遲滯。伊日傳敎祗受形止及入京日子。定以何日。而路程記如何排定。卽爲詳細具由狀聞之意行會。
정조 8년 · 강
命水剌床盤。戶曹勿爲措備。
정조 8년 · 목
敎曰。內用水剌床盤。例自尙方進排。而小盤六立。回水剌間所用。使之分排付尙方矣。司謁誤傳於政院。政院則昨日坐直該房。卽儱侗憒憒之人。一任院吏所慫慂。分付戶曹。以宴享所用床卓。使之以此用之。又以十坐加敎分付云。政院事。萬萬駭然。迎飭勅當前。姑不嚴飭。當該承旨。爲先從重推考。卽令戶曹勿爲措備。
정조 8년 · 강
命仁政殿宴享習儀。別爲擧行。
정조 8년 · 목
館伴徐有隣啓言。聞廚院提擧言。仁政殿宴享習儀。擬於迎飭習儀日擧行。而迎勅習儀。定於初一日。故宴享習儀。亦爲退定云矣。以昨日擧行觀之。有生疏之歎。以再明日別爲擧行。恐合事宜矣。從之。
정조 8년 · 강
命假提調郎廳。量宜減下。
정조 8년 · 목
敎曰。以昨日習儀時觀之。陞殿執事人敎太多。不無紛雜之弊。已令區別厘正減省。假提調郎廳中。量宜減下。餘以預差啓下事。預爲分付廚院。
정조 8년 · 강
命勅行時旗幟。指一分付。
정조 8년 · 목
迎接都監啓言。卽見遠接使移文。勅使渡江後。自義州有旗幟排立之擧矣。沿路及京中。宜無異同。依此擧行。入京時及出去時。令守摠兩營。請分排擧行。允之。敎以。以軍制言之。方色旗幟神旗門旗。或立或不立。殊無意義。自都監參酌增刪。指一分付後草記。
정조 8년 · 목
本館啓言。臣以陞補試取。方詣泮宮矣。居齋儒生等。有捲堂之擧。故招問其由。則書進所懷。以爲臣等非不知巡綽之至重。而科日不禁。自是流來之規。而今番陞補四抄時赴擧歸路。爲訓局所執。驅迫詬曳。無異卒隸。而該大將之僇辱靑衿。乃至於此。抑何故耶。冠儒服儒之類。其將盡爲武將任自捉去。而末流之弊。不知至於何境。臣等參居賢關。不勝愧恧。何可晏然入堂乎云矣。屢屢勸入。終不回聽。且陞抄開場。滿庭諸生。皆以多士羞耻。實是無前之事。齋中以此至有捲堂之擧。其在廉隅。不可入場觀光云。故多般開諭。亦不回聽。故不得已撤場。使之留俟處分。敎以。儒生之犯夜。例以移送該曹之意草記。而日前訓局草記。陞補罷歸儒生執捉爲言。故卽令分揀矣。觀此捲堂諸生所懷。伊日旣不依例保授云。而又以爲拘囚於卒更幕。脅致軍官廳。末乃多發巡牢。各捉其家。驅迫詬曳云。該大將與新叨未經事人有異。似無此等擧措。此事有無。査處無難。而 聖廟事體。至爲嚴重。何可以此過加處義。許久空堂。此則誠過矣。令政院査實。眞有是也。該大將從重推考。爾等安心守 廟之意。卿招致諸生。多般慰諭。仍設食堂。陞試儒生之開場後罷場出去。可認年少儒生氣銳之致。捲堂尙可。撤場太過。然士氣可長不可抑。卿亦招諸生。致之堂庭。宣諭傳敎後。仍爲設場試取。○敎曰。傳聞有難盡信。因捲堂草記。有査實問備之命。自政院問于該營以啓。○政院啓言。問于訓鍊大將具善復處。則以爲臣豈不知待士之重。而國典旣無赴擧儒生勿捉之法。夜禁以明義錄三字。特敎嚴飭。則奉行之道。尤爲自別。伊日儒生被捉。至於十三人。而其中城外所居儒生數人。來到於軍官廳。故使之入處溫堗。其餘各歸其家。以奴代送。故未及定奪之前。不敢擅放。送校吏問姓名。則儒生聞草記之說。果爲齊到。故溫辭慰諭。以赴擧儒生曾有分揀之例。措辭登聞。以俟處分爲言。事實如斯而已云矣。敎以。事實旣如此。則不必問備矣。
정조 8년 · 목
因該曹草記。敎以。迎勅時二哨磨鍊。送勅時三哨磨鍊。
정조 8년 · 강
重推疏批不傳中官。
정조 8년 · 목
敎曰。右尹疏批。三昨日書下。而今見坐不坐單子。以陳疏入啓懸註。使之査實。中官忌置不傳云。當該中官。從重推考。
정조 8년 · 강
召見承旨洪仁浩。有司堂上沈頤之于誠正閣。
정조 8년 · 목
予曰。濟州貢獻物種都啓目所下處。終未査得耶。仁浩曰。遍考各司謄錄。且詢院中老吏。而終無可據之文跡矣。予曰。然則或如祗受啓本之爲政院本紙而然耶。且問於曾經濟牧人許。有狀啓謄錄者知入。令右承旨査奏也。仍謂頤之曰。濟牧啓本。卿亦得見耶。頤之曰。臣則來及見之。而徐有隣方粘尾以進云矣。予曰。監賑御吏當送與否。及穀物區劃事。往議大臣後。登對稟處好矣。仍謂仁浩曰。松都問安承旨。以同副進去者。前例然乎。仁浩曰。丁酉迎勅時。同副進去。其前則未及詳考矣。
정조 8년 · 강
召見承旨李競淵于重熙堂。
정조 8년 · 목
予曰。問安使之行。明欲早發乎。競淵曰。當早發矣。予曰。復命爲幾日乎。必先於勅行入京前期一日。入來也。競淵曰。似於初一日入來矣。
정조 8년 · 강
掌令李性吾疏陳病狀乞遞。仍請凶逆施律。賜批。
정조 8년 · 목
疏略曰。臣有眼病。視物矇矓。筵席笏記奏達無路。畢竟僨誤。不知至於何等罪戾。俯垂憐察。亟削臣職。乞免之章。宜不敢贅他。而龜柱之凶猾。尙今容貸。此不可謂國有人國有法。試以今番揆衡彬事觀之。交通綢繆。理所難禁。亟殲此賊。永絕根源。夏賊之罪惡。有浮於逆鏡賊海。則孥戮之典。尙稽於支屬。失刑之大。孰甚於此乎。亟循公共之論。幷施當施之律焉。批以。所陳悉諭諸批。爾其勿辭察職。
정조 8년 · 강
命判尹金履素呈辭還給。
정조 8년 · 목
敎曰。向聞尋單之故。亞尹處分時。判尹則果勿論。近始知之。其時撤單行公。而傳敎中獨漏云。處義宜欲一遞。而其時坐罷亞尹。皆已狀敍。勅行渡江後辭單。例不得捧入。此呈辭還給。
정조 8년 · 강
遞承旨朴祐源。以趙與鎭代之。
정조 8년 · 목
敎曰。左承旨聞有實恙。許遞。前望單子入之。待下批。牌招察任。
정조 8년 · 강
命勅行時禁難人防守。守摠兩營。考軍案草記。
정조 8년 · 목
迎接都監。以勅行時禁難人把守。自巡營出用啓。敎以。以束伍之疲弊。豈堪把立。坡州。則以別驍士出用。楊州長湍高陽。則守摠兩營屬鄕標下及牙兵中。以附近面居往人使用。計日給料。一依京軍例爲之。似無不可。以此意議于兩營將臣。仍又取考軍案。更卽草記。
정조 8년 · 강
命犯夜人崔東岳執捉草記勿施。
정조 8년 · 목
巡廳以犯夜人前兵使崔東岳執捉啓。敎以。法典旣無堂上官執捉之文。況資憲兵使。此則移送不可。此草記勿施。